b'\n_START_ARTICLE_\nSr\xc4\x8dni preddvor\n_START_PARAGRAPH_\nPreddvor je v anatomiji srca del srca, v katerega se stekajo vene. Desni preddvor je sr\xc4\x8dna votlina, v katero se stekata zgornja in spodnja votla vena ter iz katere odteka kri v desni prekat, v levi preddvor pa se stekajo plju\xc4\x8dne vene in iz njega odteka kri v levi prekat.\n_START_SECTION_\nAnatomija\n_START_PARAGRAPH_\n\xc4\x8clove\xc5\xa1ko srce je sestavljeno iz \xc5\xa1tirih sr\xc4\x8dnih votlin: desnega preddvora, levega preddvora, desnega prekata in levega prekata. Desni preddvor prejema deoksigenirano (s kisikom osiroma\xc5\xa1eno) kri iz zgornje votle vene, spodnje vorle vene in koronarnega sinusa. V levi preddvor pa priteka oksigenirana (s kisikom obogatena) kri iz plju\xc4\x8dnih ven. Pri vstopu v preddvor ni zaklopk, zato je venski pulz viden ali tipljiv nad zunanjo jugularno veno (tako imenovani jugularni venski pulz)._NEWLINE_V delu preddvorov, imenovanem atrijska avrikula, se nahajajo pektinatne mi\xc5\xa1ice. V desnem preddvoru je mi\xc5\xa1i\xc4\x8dna zadebelitev, imenovana mejni greben oziroma terminalna krista, ki lo\xc4\x8di atrijsko avrikulo od preostalega dela \xe2\x80\x93 venoznega sinusa, v katerega se izlivata obe votli veni._NEWLINE_Na spodnjem delu pretina desnega preddvora se nahaja ovalno vbo\xc4\x8denje, imenovano ovalna jamica oziroma ovalna fosa; na tem mestu se pri plodu nahaja ovalna odprtina, ki med razvojem ploda omogo\xc4\x8da, da kri zaobide plju\xc4\x8da.'